PREPORUKA KOMISIJE (EU) 2022/2510

оd 8. prosinca 2022.

o uspostavi europskog okvira za procjenu kemikalija i materijala koji su „sigurni i održivi po dizajnu”

EUROPSKA KOMISIJA,

uzimajući u obzir Ugovor o funkcioniranju Europske unije, a posebno njegov članak 292.,

budući da:

(1) U europskom zelenom planu (1) utvrđena su četiri međusobno povezana cilja politike za prelazak na održivo gospodarstvo i društvo: klimatska neutralnost, zaštita bioraznolikosti, kružno gospodarstvo i nulta stopa onečišćenja za netoksičan okoliš.

(2) Strategijom EU-a za održivo financiranje (2) nastoji se poduprijeti financiranje prelaska na održivo gospodarstvo.

(3) Uredbom o taksonomiji (3) utvrđena su četiri uvjeta koje gospodarska djelatnost mora ispuniti kako bi se smatrala okolišno održivom. U njoj je utvrđeno i šest ciljeva za okoliš, među kojima su prelazak na kružno gospodarstvo te sprečavanje i kontrola onečišćenja.

(4) U Strategiji održivosti u području kemikalija – Prelazak na netoksični okoliš (4) („Strategija za kemikalije”) Komisija je najavila da će razviti kriterije za kemikalije i materijale „predviđene da budu sigurni i održivi” (engl. safe and sustainable by design). Komisija će također poticati države članice, industriju i druge dionike da prednost daju inovacijama za zamjenu, koliko je to moguće, zabrinjavajućih tvari (5) u različitim sektorima, kao što su tekstil, materijali koji dolaze u dodir s hranom, informacijske i komunikacijske tehnologije, građevinski materijali, niskougljična mobilnost, baterije ili obnovljivi izvori energije.

(5) Europski parlament donio je rezoluciju (6) o Strategiji za kemikalije, u kojoj naglašava potrebu za razvojem kriterija inherentne sigurnosti i održivosti kako bi se pomoglo u sprečavanju i kontroli onečišćenja, poboljšalo praćenje opasnih kemikalija u proizvodima i promicala njihova zamjena sigurnijim i održivijim alternativama. U Zaključcima Vijeća o Strategiji za kemikalije (7) od 15. ožujka 2021. Komisija se također poziva da u suradnji s državama članicama i uz savjetovanje s dionicima brzo razvije usklađene, jasne i precizne definicije i, prema potrebi, kriterije ili načela za koncepte koji su ključni za djelotvornu provedbu Strategije za kemikalije, kao što su „sigurne i dizajnom održive” kemikalije.

(6) U akcijskom planu za kružno gospodarstvo (8) navodi se da će Komisija podupirati zamjenu i uklanjanje opasnih tvari istraživanjem i inovacijama.

(7) U akcijskom planu EU-a „Prema postizanju nulte stope onečišćenja zraka, vode i tla” (9) i Prijedlogu uredbe o uspostavi okvira za utvrđivanje zahtjeva za ekološki dizajn održivih proizvoda (10) naglašava se obveza osiguravanja da kemikalije i materijali budu proizvedeni tako da budu što sigurniji i održiviji za vrijeme njihova životnog ciklusa kako bi ciklusi materijala bili netoksični.

(8) U Strategiji EU-a za održive i kružne tekstilne proizvode (11) prvi put se upućuje na predviđenu sigurnost i održivost u određenom sektoru. U toj se strategiji naglašava važnost razvoja kriterija za kemikalije i materijale „koji su predviđeni da budu sigurni i održivi” radi pružanja potpore industriji za zamjenu ili, ako to nije moguće, smanjenje zabrinjavajućih tvari u tekstilnim proizvodima na najmanju moguću mjeru.

(9) I europski građani uviđaju potrebu za djelovanjem. Prema istraživanju Eurobarometra iz 2020. (12) 84 % Europljana zabrinuto je zbog utjecaja kemikalija u proizvodima za svakodnevnu upotrebu na zdravlje, a 90 % ih je zabrinuto zbog utjecaja kemikalija na okoliš.

(10) Na temelju Uredbe (EZ) br. 1907/2006 o registraciji, evaluaciji, autorizaciji i ograničavanju kemikalija (REACH) nekoliko stotina tvari već su utvrđene kao posebno zabrinjavajuće tvari (13), a još bi ih mnogo više moglo biti obuhvaćeno definicijom zabrinjavajućih tvari iz Prijedloga uredbe o uspostavi okvira za utvrđivanje zahtjeva za ekološki dizajn održivih proizvoda (14).

(11) Za uspješan prelazak na kemikalije i materijale koji su „sigurni i održivi po dizajnu” potrebno je zajedničko razumijevanje aspekata sigurnosti i održivosti (15). Stoga je potrebno razviti europski okvir za procjenu za kemikalije i materijale „sigurne i održive po dizajnu”, koji bi mogao pomoći u utvrđivanju kriterija sigurnosti i održivosti kako bi se zajamčila usklađenost među akterima, sektorima i lancima vrijednosti.

(12) Predviđeni okvir trebao bi omogućiti sveobuhvatnu procjenu sigurnosti i održivosti kemikalija i materijala tijekom cijelog njihova životnog ciklusa te podupirati dizajn, razvoj, proizvodnju i upotrebu kemikalija i materijala koji osiguravaju poželjnu funkciju ili uslugu, a ujedno su sigurni i održivi. Primjenom okvira omogućit će se definiranje kriterija za „sigurno i održivo po dizajnu”, koji bi trebali pomoći u određivanju visokih standarda za sigurnost i održivost kemikalija i materijala.

(13) Preispitivanje dimenzija, aspekata i pokazatelja te metoda i alata za postizanje sigurnosti i održivosti (16), koje je temelj Priloga ovoj Preporuci, iako se odnosi na niz dodatnih aspekata socioekonomske održivosti, uglavnom je usmjereno na kemijsku sigurnost i okolišnu održivost. Mogle bi biti potrebne procjene socioekonomskih aspekata osim onih koji su već razmotreni kako bi se dobile dodatne informacije i omogućilo donošenje bolje utemeljenih odluka, posebno pri promicanju zamjene. Takva se razmatranja mogu uzeti u obzir u primjeni okvira, kad god je to relevantno.

(14) Cilj je predviđenog okvira za „sigurno i održivo po dizajnu” predvoditi istraživanja i inovacije te promicati primjenu najnovijih znanstvenih spoznaja kako bi se ostvarile najviše ambicije u pogledu sigurnosti i održivosti u području inovacija.

(15) Trebalo bi nastojati da okvir postane globalna referentna točka za inovacije u ostvarivanju zelene industrijske tranzicije; za što veću zamjenu proizvodnje i upotrebe zabrinjavajućih tvari; za promicanje korištenja održivih resursa i sirovina za proizvodnju kemikalija i materijala; za smanjenje na najmanju moguću mjeru utjecaja proizvodnje i upotrebe kemikalija i materijala tijekom cijelog njihova životnog ciklusa na klimu, okoliš i zdravlje ljudi te za usmjeravanje ulaganja industrije i javnih tijela u istraživanje i inovacije.

(16) U ovoj se Preporuci predlaže europski okvir za „sigurno i održivo po dizajnu” kao referentna točka za države članice, industriju, akademsku zajednicu, organizacije za istraživanje i tehnologiju te tijela koja određuju referentne vrijednosti za sigurne i održive kemikalije i materijale.

(17) Preporukom se utvrđuje razdoblje ispitivanja za okvir s dobrovoljnim mehanizmom izvješćivanja za države članice i dionike tijekom tog razdoblja ispitivanja. Postupak revizije okvira bit će pokrenut najkasnije do kraja razdoblja ispitivanja. Na temelju povratnih informacija prikupljenih tijekom razdoblja ispitivanja Komisija će razmotriti uključivanje dodatnih sigurnosnih i okolišnih aspekata te aspekata gospodarske i socijalne održivosti u procjenu kao dodatnih gledišta kad je to relevantno.

(18) Kako je istaknuto u Strategiji za kemikalije, povećanje javnih i privatnih ulaganja kako bi kemikalije bile sigurne i održive te povećanje kapaciteta za inovacije u kemijskoj industriji bit će ključni za razvoj novih rješenja i podupiranje zelene i digitalne tranzicije. Stoga bi vizijom za 2030. na kojoj se zasniva ova Preporuka trebalo osigurati da se buduće europske, nacionalne i međunarodne inicijative za sigurne i održive kemikalije i materijale temelje na predloženom okviru. Komisija će promicati ovu Preporuku na međunarodnim forumima.

(19) Kako bi osigurala poticaje za ispitivanje okvira, a posebno kako bi riješila pitanje zabrinjavajućih tvari, Komisija će podupirati razdoblje ispitivanja. To će posebno činiti mjerama iz okvirnog programa Obzor Europa za razvoj kemikalija i materijala „sigurnih i održivih po dizajnu” te razvojem i poboljšanjem metoda ispitivanja i alata za procjenu kako bi se proširile mogućnosti procjene koje okvir nudi.

(20) Komisija je izradila i Strateški plan istraživanja i inovacija za sigurne i održive kemikalije i materijale (17), u kojem utvrđuje ključna područja istraživanja i inovacija u životnom ciklusu (dizajn, proizvodnja, upotreba i odlaganje/recikliranje/remedijacija) kemikalija i materijala kako bi se na europskoj i nacionalnoj razini olakšao i podržao prelazak industrije na sigurne i održive kemikalije i materijale.

(21) Komisija je svjesna potrebe za podacima za provedbu predviđenog okvira te će nastaviti promicati vidljive, dostupne, interoperabilne i ponovno upotrebljive podatke (FAIR podaci). Komisija razvija i zajedničku podatkovnu platformu EU-a za kemikalije (18) kako bi olakšala pristup postojećim podacima koji se koriste u pravnim aktima Unije povezanima s kemikalijama te razmjenu i ponovno korištenje tih podataka.

(22) Ovom se Preporukom poštuje načelo supsidijarnosti jer se predviđenim okvirom za „sigurno i održivo po dizajnu” odgovara na potrebe europskog istraživačkog prostora i jedinstvenog tržišta za kemikalije i materijale, gdje postoji potreba za zajedničkim razumijevanjem sigurnosti i održivosti kemikalija i materijala na europskoj razini. Preporuka je u skladu i s načelom proporcionalnosti jer se kombinira uspostava okvira s razdobljem ispitivanja pravno neobvezujućim sredstvima ne dovodeći u pitanje postojeće ili buduće zakonodavstvo (Unije) o kemikalijama i materijalima,

DONIJELA JE OVU PREPORUKU:

1. SVRHA I PODRUČJE PRIMJENE

1.1 , Ovom se Preporukom predlaže uspostava europskog okvira za kemikalije i materijale koji su „sigurni i održivi po dizajnu” za aktivnosti istraživanja i inovacija. Pojedinosti o razdoblju ispitivanja i okviru, koje se temelje na tehničkim izvješćima Komisijina Zajedničkog istraživačkog centra ( 19 ) ( 20 ) , navedene su u Prilogu ovoj Preporuci.

1.2 Predviđeni okvir sastoji se od metoda za procjenu aspekata sigurnosti i održivosti kemikalije ili materijala. Rezultati dobiveni primjenom okvira omogućit će definiranje kriterija za „sigurno i održivo po dizajnu”, uključujući sustave bodovanja i pragove razvijene na temelju dobivenih rezultata. Postupak definiranja kriterija pokrenut će se usporedno s revizijom okvira. Svrha je ove Preporuke pokrenuti ispitivanje okvira za procjenu i dobiti povratne informacije kako bi se poboljšala njegova relevantnost, pouzdanost i operabilnost.

1.3 Ova je Preporuka upućena državama članicama, industriji, uključujući mala i srednja poduzeća (MSP-ovi), akademskoj zajednici te organizacijama za istraživanje i tehnologiju koje doprinose ili rade na razvoju kemikalija i materijala. Poziva ih da primjenjuju okvir u svojim programima istraživanja i inovacija i aktivnostima povezanima s kemikalijama ili materijalima. Potiče ih i na upućivanje na okvir u relevantnim dokumentima o politici ili strategiji.

1.4 Usto bi države članice, industrija, akademska zajednica i organizacije za istraživanje i tehnologiju trebale osigurati i da su metode, modeli i podaci koji se proizvode i koriste pri primjeni okvira u skladu s vodećim načelima vidljivosti, dostupnosti, interoperabilnosti i ponovne upotrebljivosti (FAIR).

2. PRIMJENA U DRŽAVAMA ČLANICAMA

Države članice potiče se da:

2.1 promiču okvir u nacionalnim programima istraživanja i inovacija tako da se primjenama i primjerima upotrebe podupre razdoblje ispitivanja;

2.2 povećaju dostupnost kvalitetnih vidljivih, dostupnih, interoperabilnih i ponovno upotrebljivih (FAIR) podataka za procjenu sigurnosti i održivosti uključivanjem tog aspekta u nacionalne programe istraživanja i inovacija i, prema potrebi, u povezane politike;

2.3 podupiru poboljšanje metoda, modela i alata za procjenu te osiguraju raspoloživost novih kako bi se integrirali u okvir radi poboljšanja procjene sigurnosti i održivosti;

2.4 podupiru razvoj obrazovnih kurikuluma kako bi se osiguralo poučavanje vještina potrebnih za provedbu okvira.

3. PRIMJENA U INDUSTRIJI, AKADEMSKOJ ZAJEDNICI I ORGANIZACIJAMA ZA ISTRAŽIVANJE I TEHNOLOGIJU

Industriju (uključujući MSP-ove), akademsku zajednicu i organizacije za istraživanje i tehnologiju potiče se da:

3.1 koriste okvir u procesima istraživanja i inovacija za razvoj kemikalija ili materijala i time podupiru razdoblje ispitivanja;

3.2 osiguraju raspoloživost kvalitetnih FAIR podataka za procjenu sigurnosti i održivosti, a da se pritom ne zanemaruju prava intelektualnog vlasništva ni, prema potrebi, sigurnosna pitanja;

3.3 podupiru razvoj i raspoloživost novih metoda, modela i alata za procjenu koji se mogu integrirati u okvir za poboljšanje procjene sigurnosti i održivosti;

3.4 podupiru razvoj kurikuluma za stručno osposobljavanje i obrazovanje kako bi se osiguralo poučavanje vještina potrebnih za provedbu okvira.

4. IZVJEŠĆIVANJE O PROVEDBI PREPORUKE

4.1 Države članice, industriju, akademsku zajednicu i organizacije za istraživanje i tehnologiju potiče se da izvješćuju Komisiju o provedbi ove Preporuke tijekom razdoblja ispitivanja.

4.2 Kako bi im to olakšala, Komisija će staviti na raspolaganje predložak za izvješćivanje. U izvješćima bi trebalo navesti sljedeće informacije: — način na koji države članice, industrija, sveučilišta i organizacije za istraživanje i tehnologiju koriste okvir u svojim programima i aktivnostima u području istraživanja i inovacija i drugdje, — inicijative i primjere upotrebe za ispitivanje okvira, — inicijative za razvoj novih metoda, modela i alata za procjenu sigurnosti i održivosti te način na koji se njihovim rezultatima može pristupiti i kako ih se može koristiti, — inicijative za razvoj kemikalija i materijala koji su „sigurni i održivi po dizajnu”, — izvješća o procjeni u kojima su predstavljeni rezultati dobiveni ispitivanjem okvira, — probleme i uska grla na koje se naišlo u primjeni okvira, — informacije o uspostavi sustava bodovanja i pragova za lakše utvrđivanje kriterija za „sigurno i održivo po dizajnu” u revidiranom okviru.

Sastavljeno u Bruxellesu 8. prosinca 2022. Za Komisiju Mariya GABRIEL Članica Komisije

(1) COM(2019) 640 final.

(2) COM(2021) 390 final.

(3) Uredba (EU) 2020/852 Europskog parlamenta i Vijeća od 18. lipnja 2020. o uspostavi okvira za olakšavanje održivih ulaganja i izmjeni Uredbe (EU) 2019/2088 (SL L 198, 22.6.2020., str. 13.).

(4) COM(2020) 667 final.

(5) Kako je definirano u Strategiji održivosti u području kemikalija (COM(2020) 667 final).

(6) Rezolucija Europskog parlamenta od 10. srpnja 2020. o strategiji održivosti za kemikalije (2020/2531(RSP)), https://www.europarl.europa.eu/doceo/document/TA-9-2020-0201_HR.pdf.

(7) Zaključci Vijeća 6941/21 od 15. ožujka 2021., Strategija Unije za održive kemikalije: vrijeme je za rezultate, https://data.consilium.europa.eu/doc/document/ST-6941-2021-INIT/hr/pdf

(8) COM(2020) 98 final.

(9) COM(2021) 400 final

(10) COM(2022) 142 final.

(11) COM(2022) 141 final.

(12) Istraživanje Eurobarometra (2020.), Stavovi Europljana o okolišu – ožujak 2020., https://europa.eu/eurobarometer/surveys/detail/2257

(13) https://echa.europa.eu/candidate-list-table

(14) COM(2022) 142 final.

(15) Europska komisija 2021., Studija o pregledu stanja za razvoj kriterija za „sigurno i održivo po dizajnu”, https://op.europa.eu/en/publication-detail/-/publication/f679c200-a314-11eb-9585-01aa75ed71a1/language-en

(16) Caldeira, C., et al., Safe and Sustainable by Design chemicals and materials. Review of safety and sustainability dimensions, aspects, methods, indicators, and tools (Kemikalije i materijali sigurni i održivi po dizajnu – Preispitivanje dimenzija, aspekata i pokazatelja te metoda i alata za postizanje sigurnosti i održivosti), EUR 30991 EN, Ured za publikacije Europske unije, Luxembourg, 2022, ISBN 978-92-76-47560-6 (na internetu), doi:10.2760/879069 (na internetu), JRC127109, 2022.

(17) Europska komisija, Strateški plan istraživanja i inovacija za sigurne i održive kemikalije i materijale, Ured za publikacije Europske unije, 2022., ISBN 978-92-76-49115-6, doi 10.2777/876851.

(18) COM(2020) 667 final.

(19) Caldeira C., Farcal L., Moretti,C., et al., Safe and Sustainable by Design chemicals and materials. Review of safety and sustainability dimensions, aspects, methods, indicators, and tools (Kemikalije i materijali sigurni i održivi po dizajnu – Preispitivanje dimenzija, aspekata i pokazatelja te metoda i alata za postizanje sigurnosti i održivosti), Ured za publikacije Europske unije, Luxembourg, 2022., ISBN 978-92-76-47560-6, doi:10.2760/879069.

(20) Caldeira C., Farcal L., Garmendia, I., et al., Safe and Sustainable by Design chemicals and materials: Framework for the definition of safe and sustainable by design criteria for chemicals and materials (Kemikalije i materijali sigurni i održivi po dizajnu: Okvir za definiciju kriterija za „sigurno i održivo po dizajnu” za kemikalije i materijale), Ured za publikacije Europske unije, Luxembourg, 2022, ISBN 978-92-76-53264-4, doi: 10.2760/487955.